mora se javiti 31. srpnja

"Ja sam vojnik i radije ću u zatvor nego guliti krumpir ili čistiti ulice", rekao je umirovljeni general HV-a za tiskano izdanje Večernjeg lista. Vrhovni sud u svibnju ove godine potvrdio je presudu Županijskog suda iz 2014. godine, kojom je osuđen na rad za opće dobro te mora državi vratiti i 3,2 milijuna kuna, za koliko je oštetio Republiku Hrvatsku.

Proglašen je krivim jer je kao pomoćnik ministra obrane i načelnik Sektora za gospodarenje MORH-a otpisao Hrvatskom dragovoljcu tri milijuna kuna duga, a klubovima iz Hrvatske i BiH omogućio besplatno korištenje ugostiteljskih objekata MORH-a. Sada je dobio poziv Ministarstva pravosuđa da se 31. srpnja javi na izdržavanje kazne.

"Vrhovni sud donio je takvu presudu, ali meni je žao što suci očito nisu do kraja pročitali žalbu koju sam napisao. Mislim da bi tada dobro razumjeli vojnu terminologiju iz koje bi se vidjelo da nema nikakve krivice u tom kaznenom dijelu koje mi se pripisivalo, i za koje me se progoni već 18 godina", rekao je Rojs. Podnio je zahtjev za obnovu postupka na Županijskom sudu jer, kaže, vjeruje većini sudaca i većini članova državnog odvjetništva, bez obzira na to što su ga progonili.

"Najviše vjerujem glavnom državnom odvjetniku Dinku Cvitanu. On će, kada dobije spise, vidjeti na temelju čega tražim obnovu postupka. Dokumenti koje su koristili protiv mene su krivotvorina koja je 18 godina kružila naokolo. Zahvaljujući mom kolegi i suborcu, potpredsjedniku Vlade i ministru obrane generalu Damiru Krstičeviću, sva će se ta ljaga s mene isprati. Dao mi je nove dokumente koje pobijaju sve te lažne optužbe na moj račun. Dokumentacija koja je meni podvaljena su pravilnici iz 1995. godine. Ja sam postao pomoćnik ministra obrane 30. lipnja 1998. Moj tadašnji ministar, nakon smrti Gojka Šuška, postao je Andrija Hebrang. On je sve te pravilnike koji su prije vrijedili, pa tako i pravilnik iz 1995. godine, stavio izvan snage 20. srpnja 1998. godine. A sve odluke o zapovjedništvu stana koje je promijenilo ime u Upravu za gospodarenje isto je stavio izvan snage 27. srpnja 1998., što meni ide u prilog. Ja sam samo radio svoj posao, provodio zakone i propise Republike Hrvatske", poručio je Ljubo Ćesić Rojs i dodao:

"Ako ima bilo kakvog kaznenog djela, pa i za kutiju žvakaćih da sam se okoristio, neka me se osudi i spali".